ರೈತರಿಗೆ ಬೆಂಬಲ ಜೆಡಿಎಸ್ ಸೇರಿ 20 ಪಕ್ಷಗಳಿಂದ ರಾಷ್ಟ್ರಪತಿ ಭಾಷಣ ತ್ಯಜಿಸಲು ನಿರ್ಧಾರ ನವದೆಹಲಿ: ಕೇಂದ್ರ ಕೃಷಿ ಕಾನೂನುಗಳನ್ನು ವಿರೋಧಿಸಿ ಪ್ರತಿಭಟನೆ ನಡೆಸುತ್ತಿರುವ ರೈತರಿಗೆ ಬೆಂಬಲ ನೀಡಿ ಒಟ್ಟು ಹಲವು ವಿಪಕ್ಷಗಳು ಬಜೆಟ್ ಅಧಿವೇಶನದ ರಾಷ್ಟ್ರಪತಿ ಭಾಷಣಕ್ಕೆ ಗೈರು ಹಾಜರಾಗಲು ನಿರ್ಧರಿಸಿವೆ. ಇದೀಗ ಜೆಡಿಎಸ್ ಕೂಡ ರಾಷ್ಟ್ರಪತಿ ಭಾಷಣಕ್ಕೆ ಗೈರುಹಾಜರಾಗಲು ನಿರ್ಧರಿಸಿರುವುದಾಗಿ ಘೋಷಿಸಿದೆ. ಈ ಕುರಿತು ಟ್ವೀಟ್ ಮಾಡಿರುವ ಮಾಜಿ ಪ್ರಧಾನಿ, ಜೆಡಿಎಸ್ ವರಿಷ್ಠ ಹೆಚ್.ಡಿ. ದೇವೇಗೌಡ ಕೃಷಿ ಕಾನೂನುಗಳನ್ನು ವಿರೋಧಿಸಿ ಪ್ರತಿಭಟನೆ ನಡೆಸುತ್ತಿರುವ ರೈತ ಸಹೋದರರಿಗೆ ಬೆಂಬಲ ಸೂಚಿಸಿ ರಾಷ್ಟ್ರಪತಿ ಭಾಷಣಕ್ಕೆ ಗೈರು ಹಾಜರಾಗಲು ನಿರ್ಧರಿಸಿದೆ ಎಂದಿದ್ದಾರೆ. ಕಾಂಗ್ರೆಸ್, ಎನ್ಸಿಪಿ, ಡಿಎಂಕೆ, ಎಐಟಿಸಿ, ಶಿವ್ಸೇನ, ಎಸ್ಪಿ, ಜೆಕೆಎನ್ಸಿ, ಆರ್ಜೆಡಿ, ಸಿಪಿಐಎಮ್, ಸಿಪಿಐ ಸೇರಿದಂತೆ ಒಟ್ಟು 20 ಪಕ್ಷಗಳು ರಾಷ್ಟ್ರಪತಿ ಭಾಷಣವನ್ನು ತ್ಯಜಿಸಲು ನಿರ್ಧರಿಸಿವೆ.